Ne impelaus ni Jesus is egkeǥiyen din,
ke sikandin te,
“Duen sevaha he etew he zezuwa is anak din he pudu maama.
Ne migkaǥi is hazi ziyà te amey zin te,
‘Amà,
iveǥey nu en kedì is kediey he vahin kayi te menge azen tew.’
Ne iyan dà haazà ne mibahin dutun te amey is menge azen din dutun te zezuwa he vuuk he anak din.
Ne wazà utew meuǥet dutun ne imbelegyè en dutun te hazi is kandin he vahin ne midhipanew is ed-uwit te selapì din.
Diyà sikandin medtandang te meziyù he inged ne zutun migastu zin is selapì din te wazà pulus.
Ne zutun naamin is selapì din.
Ne nekeuma is utew mepait he vitil zutun te tanà,
ne sikandin,
wazè din en egkekuwaan te kinahanglan din.
Ne midhangyù sikandin te terebahu ziyà te sevaha he meǥinged dutun.
Ne mibeǥayan sikandin te terebahu he kebpenamak te vavuy ziyà te unayan.
Egkesuatan din pezem he mahantey sikandin te minsan ukap dà he idsamak te menge vavuy,
iyan,
wazà dutun mibeǥey kandin.
Ne hein neuǥet dutun ne nekepurung sikandin mekeisip-isip.
Ke sikandin te,
‘Langun te menge suluǥuen te amey ku ne idsegkayè dan is egkeenen,
iyan,
siaken heini,
ne egkeumes e en te vitil.
Iyan tumù ne ed-ulì e zed diyà te amey ku,
ne iyan egkeǥiyen ku ziyà te kandin is:
Amà,
dekelà utew is salè ku ziyà te Megbevayà wey zini te kenikew te amey ku.
Kenà ad dait he ed-isipen nu pa maan he anak nu,
kekenà,
isipe e zà kenikew he sevaha te menge suluǥuen nu.’
Ne iyan dà haazà neisip din ne zutun midtandang sikandin med-ulì.
Ne meziyù pa sikandin ne nepantew en dutun te amey zin.
Ne utew nehizu haazà is amey zin he ed-ahà kandin.
Ne mibpelelaǥuy is amey zin he edsinuǥung kandin ne migkepkepan ne midhezekan sikandin te amey zin.
‘Amà,’
egkaǥi haazà is kenakan,
‘utew zekelà is salè ku ziyà te Megbevayà wey ziyan te kenikew te amey ku.
Kenà ad dait he ed-isipen nu pa maan he anak nu.
Ne himuwe e zà he sevaha te menge suluǥuen nu.’
Iyan,
haazà is amey zin,
mid-umew zin is menge suluǥuen din dutun te valey,
ne ke sikandin te,
‘Ihated niw pa zini sikan is meupiya he ugelingen,
ne isun-ud niw ziyà te kandin.
Sisingi niw is tezù din wey sun-uzi niw te sepatus is menge paa zin.
Ne kuwaa niw sikan is nati he vaka he impelambù ku ne lepaa niw su egkaan kiw ne edlipey kiw.
Su heini is anak ku,
iring te minatey sikandin ne ǥuntaan neuyaǥan.
Netazin sikandin ne ǥuntaan neturedu en.’
Ne zutun nebibu zan.
Ne haazà maan,”
ke si Jesus,
“is kakey he anak dutun te etew,
diyà sikandin te unayan dan.
Ne hein ebpelpelinggume en sikandin is ed-ulì ne nezineg din is edtambur wey is leletepak te paa te ebpemenayew.
Ne mid-umew zin is sevaha zutun te menge suluǥuen te amey zin ne mid-insà te,
‘Hengkey is igkebibu te menge etew keniyan te valey?’
Ne midtavak haazà is suluǥuen te,
‘Nekeulì sikan is hazi nu.
Ne impelapà te amey nu sikan is nati he impelambù su nekeulì sikandin he wazè ded mekeizi.’
Ne zutun utew neepes haazà is kakey ne wazà mebpemenahik dutun te valey.
Ne zutun mibpenaug haazà is amey zan he ednayùnayù is egkaǥi ziyà te kandin te,
‘Laus ke man dini,
Mama.’
Ne midtavak haazà is anak din te,
‘Tenuzi nu,
Amà,
ke sengemenu is keuǥet te kedterebahu ku kayi he iring te suluǥuen nu.
Wazè nu egketenuzan he suǥù nu he wazè ku pemineǥa te minsan hengkey he timpu.
Ne minsan pa zutun ne wazà a kenikew veǥayi te minsan kambing dà duen wey a mekelipeylipey zuma te menge emiǥu ku.
Iyan,
heini is anak nu he nekelaga te menge azen nu tenged te kebpengumpadi zin te menge vahi,
ne iyan nu mulà midlepaan te impelambù nu he nati!’
‘Mama,’
egkaǥi haazà is amey zin,
‘sikew,
dini ka mulà layun duma ku.
Ne is langun he azen ku,
ne kenikew.
Ne iyan ka teǥiǥaked te langun.
Ne kenè ta egkeeǥen is kelipey ta,
su heini is hazi nu,
ne iring sikandin te minatey,
ne ǥuntaan neuyaǥan en.
Netazin sikandin,
ne ǥuntaan neturedu en.’ ”